मॉम की कहानी: दिल्ली की एक बायॉलजी टीचर की खुशियों को तब नज़र लग जाती है जब उनकी बेटी आर्या के साथ जगन और उसके साथी रेप कर देते हैं। क्या देवकी अब कानून के फैसले का इंतजार करेगी या मां दुर्गा बनकर खुद दुष्टों का संहार करने निकलेगी। रिव्यू: मॉम आपको कई बार यह एहसास दिलाती है कि आप निर्भया के देश में रहते हैं। इसी विषय पर बनी अन्य फिल्मों की तरह डेब्यूटेंट रवि उद्यावर की इमोशनल थ्रिलर फिल्म आपको बताती है कि इंडिया या खासतौर से दिल्ली महिलाओं के लिए बिल्कुल सुरक्षित नहीं और यंग लड़कियों के लिए तो यह साफ असुरक्षित है। ...और इस बात की प्रासंगिकता इस फिल्म को देखने को और महत्वपूर्ण बनाती है। फिल्म की शुरुआत एक टीनेजर और उसकी सौतेली मां के बीच रूखेपन वाले व्यवहार से होती है। यह पूरा ट्रैक बड़ी ही खूबसूरती से फिल्माया गया है। ...और फिर टीनेजर के रेप और उसके साथ दुर्व्यवहार के बाद फिल्म का एक अलग पहलू नज़र आता है। फिल्म के प्लॉट के बारे में यहां और बताना सही नहीं, क्योंकि इससे क्लाइमैक्स का भी खुलासा हो सकता है। हां, इतना कहना काफी होगा कि प्रतिशोध लेने वाली मां जब प्राइवेट डिटेक्टिव डीके (नवाजुद्दीन) के साथ हाथ मिलाती है, तो स्क्रीन पर कहानी और भी ज्यादा रोमांचक नज़र आती है। एक कड़क मिजाज पुलिस ऑफिसर फ्रांसिस (अक्षय) की कड़ी निगरानी में कार्रवाई मजेदार ढंग से आगे बढ़ती है। एक समय पर आपको यह कहानी काफी आम लगेगी। यह हर उस फिल्म से मिलती लगेगी जिसमें खोए हुए बच्चों को मां-बाप ढूंढते हैं। फिल्म में कुछ ट्विस्ट और टर्न हैं, जो आपको बांधे रखने का दम रखते हैं। इस कहानी में श्रीदेवी के किरदार में आए उतार-चढ़ाव ही इस फिल्म की स्क्रिप्ट को मजबूत बनाते हैं। अपनी 300वीं फिल्म में श्रीदेवी ने साबित कर दिया कि आखिर क्यों वह देसी सिनेमा में आज भी लोगों के दिलों पर राज करती हैं। इस फिल्म में उन्होंने अपनी दमदार परफॉरमेंस से खुशी, बेबसी, प्रतिशोध और जीत के भाव को बखूबी बयां किया है। भावनाओं से भरपूर यह फिल्म आपको जरूर भावुक कर देगी। इस रोल को निभाने में उनके पति आनंद (अदनान) उनका साथ देते हैं जो कि एक उदार स्वभाव के व्यक्ति हैं। वहीं, नवाजुद्दीन भी अपने वन लाइनर्स के साथ दर्शकों पर छाप छोड़ने में कामयाब होते हैं। इस फिल्म में अक्षय खन्ना जानदार ऐक्टिंग करते दिखते हैं। उन्हें देखकर आपको आश्चर्य होगा कि वह लंबे वक्त तक फिल्मों से दूरी क्यों बना लेते हैं। फिल्म में श्रीदेवी की बड़ी बेटी का किरदार निभा रहीं सजल अली, जिन्हें देखकर ऐसा लगता है कि वह करीना कपूर की फिल्में देखकर ही बड़ी हुई है, उनमें साफ तौर पर सीनियर ऐक्टर की छाप दिखाई पड़ती है। वहीं, ए. आर. रहमान का बैकग्राउंड स्कोर कमाल का रहा है। ऐना गोस्वामी के कैमरे ने भी ऐक्टर्स के अभिनय को बखूबी दर्शाया है।